PÄÄTÖSLAUSELMA(1)

Kehitysyhteistyön kulttuuriulottuvuus mukaan lukien kulttuuriperintöön ja matkailuun liittyvät asiat

Yhteinen edustajakokous, joka

- kokoontui Strasbourgissa (Ranska) 29. maaliskuuta - 1. huhtikuuta 1999,

- ottaa huomioon komission tiedonannon neuvostolle ja Euroopan parlamentille Euroopan unionin ja sen jäsenvaltioiden toimintasuunnitelmasta kestävän matkailun kehittämisen tukemiseksi kehitysmaissa (KOM(98)0563),

- ottaa huomioon komission tiedonannon neuvostolle ja Euroopan parlamentille Euroopan yhteisön strategiasta yksityissektorin kehittämiseksi AKT-maissa (KOM(1998)0667),

- ottaa huomioon 22. joulukuuta 1998 annetun neuvoston asetuksen (EY) N:o 2836/98 sukupuolten tasa-arvoon liittyvien kysymysten sisällyttämisestä kehitysyhteistyöhön,

- ottaa huomioon AKT:n ja EU:n yhteisen edustajakokouksen päätöslauselmat koulutuksesta ja ammattikoulutuksesta,

- ottaa huomioon AKT:n ja EU:n yhteisen edustajakokouksen päätöslauselmat maaseudun ja kaupunkien kestävästä kehityksestä,

- ottaa huomioon AKT:n ja EU:n yhteisen edustajakokouksen päätöslauselmat konfliktien ehkäisystä,

- ottaa huomioon maailman kulttuuri- ja kehitystoimikunnan YK:n ja UNESCO:n aloitteesta laatiman kertomuksen "Our Creative Diversity", joka julkaistiin marraskuussa 1995 ja toimitettiin YK:lle syksyllä 1996,

- ottaa huomioon UNESCO:n toimintasuunnitelman, joka hyväksyttiin Tukholmassa 30. maaliskuuta - 2. huhtikuuta 1998 pidetyssä, kulttuuripolitiikkaa kehityksen kannalta käsittelevässä hallitustenvälisessä konferenssissa,

A. katsoo, että kulttuuriyhteistyö on erä tärkeimmistä keinoista Afrikan, Karibian, Tyynenmeren ja Euroopan kansojen keskinäisen ymmärryksen lisäämiseksi ja eri maiden kulttuurien tuntemuksen edistämiseksi,

B. katsoo, että kulttuuriset toimet ovat erityisen tärkeitä paikallisen, alueellisen ja kansallisen kehityksen kannalta ja että erityisesti paikallisissa kehityshankkeissa kulttuuri ja siihen liittyvät hankkeet edistävät asteittaista sosioekonomista kehitystä,

C. katsoo, että kulttuuriomaisuus on säilytettävä, koska sillä on erittäin suuri historiallinen, taiteellinen, sivistyksellinen ja sosioekonominen merkitys, joka liittyy tavallisesti kiinteästi alueen matkailulliseen maineeseen, koska korkealaatuinen ja hyvin säilytetty kulttuuriperintö houkuttelee kävijöitä ja sijoittajia,

D. katsoo, että kulttuuri-identiteetin kunnioittaminen sekä kulttuurisiin ja muihin eroihin kohdistuva suvaitsevaisuus moniarvoisessa demokratiassa ovat kestävän rauhan edellytyksiä,

E. katsoo, että kulttuuriperinnön ja -tekojen vaaliminen voi lisätä kansojen itsekunnioitusta ja itseluottamusta ja että kansalaisten aktiivinen osallistuminen kulttuurialan toimiin voi edesauttaa konfliktien ehkäisyä,

F. ottaa huomioon, että yhä useammat ihmiset matkustavat AKT-maissa sijaitseviin kohteisiin, mikä tarjoaa hyvän tilaisuuden rikastuttaa Afrikan, Karibian, Tyynenmeren ja Euroopan kansoja kulttuurisesti ja taloudellisesti,

G. katsoo, että seuraavalla AKT-EU-yleissopimuksella on helpotettava allekirjoittajamaiden kulttuuri- ja matkailijavaihtoa,

1. katsoo, että kulttuuriselle ulottuvuudelle, joka on eräs tärkeimmistä kattavan ja kestävän kehitysyhteistyön osatekijöistä, on annettava huomattavasti suurempi painoarvo yhdessä AKT-yhteistyöpolitiikan muiden alojen kanssa;

2. kehottaa komissiota ja jäsenvaltioita tukemaan AKT-maita niiden ponnisteluissa ympäristöllisesti ja sosiaalisesti kestävän matkailun edistämiseksi ja kulttuuriperinnön säilyttämiseksi ja vaalimiseksi; tuki voi olla sekä aineetonta että aineellista; kehottaa lisäksi sisällyttämään tämän näkökohdan sopivalla tavalla uuteen AKT-yleissopimukseen ja auttamaan vähentämään AKT-maiden kulttuuriomaisuuteen kohdistuvia loukkauksia;

3. korostaa, että on tarpeen edistää ihmisten luovaa potentiaalia yleisen alueellisen ja paikallisen kulttuuripolitiikan avulla ja käyttää sitä paikallisiin aloitteisiin, jotka ilmentävät kulttuurista monimuotoisuutta ja voivat antaa etnisille, uskonnollisille tai muille vähemmistöille mahdollisuudet pitää yllä perinteisiä kulttuuri-ilmaisun muotoja ja tapoja;

4. katsoo, että on kiinnitettävä erityistä huomiota kulttuurin ja opetuksen väliseen yhteyteen, että taiteellisen lahjakkuuden ja luovuuden kehittämiselle tulee antaa asianmukainen asema kaikessa opetuksessa ja että taide- ja käsityökasvatuksen tulee kuulua jo ala-asteen opetukseen sekä tytöillä että pojilla;

5. ehdottaa, että AKT-maiden ja EU-maiden yliopistojen välisistä vaihto-ohjelmista tehtäisiin yksi ensisijaisista asioista AKT-EU-yhteistyössä erityisesti tekemällä ystävyyssopimuksia yliopistojen kesken, jotta voidaan muun muassa helpottaa AKT-maiden ja EU-maiden opiskelijoiden liikkuvuutta;

6. pitää olennaisena tärkeänä, että paikallinen väestö ja paikallishallinnon päätöksentekijät otetaan suoraan mukaan ohjelmiin, jotka koskevat kulttuuriperinnön säilyttämistä ja matkailun edistämistä, jotta saavutetaan yleinen hyväksyntä ja jotta väestö voisi tuntea omakseen toteutettavat toimet ja historiansa; katsoo, että on helpotettava ja edistettävä erityisesti naisten tasa-arvoista osallistumista;

7. pitää olennaisen tärkeänä hallitusten, yksityisen sektorin ja kansalaisyhteiskunnan järjestöjen yhteistyötä kulttuurin alalla, mitä varten tulisi luoda asianmukaiset oikeudelliset puitteet;

8. katsoo, että tuki pk-yrityksille aloilla, jotka liittyvät suoraan tai välillisesti matkailuun, kulttuuriperinnön säilyttämiseen ja kulttuuritapahtumien järjestämiseen, mukaan lukien museot, muistomerkit, hotellit, ravintolat, luonnonpuistot, matkatoimistot, kauppa ja pienteollisuus, voi olla avainasemassa työpaikkojen ja taloudellisen toiminnan luomisessa;

9. korostaa, että on tarpeen luoda ammattikoulutus- ja opetusmahdollisuuksia kulttuuri- ja luonnonperinnön entistämisen ja korjaamisen aloilla, mukaan lukien perinteisten menetelmien ja materiaalien käytön siirtäminen sukupolvelta toiselle;

10. toteaa, että ns. klassisen kulttuurin, kuten laulun, tanssin, maalaustaiteen, teatterin ja musiikin, säilyttäminen edellyttää alan opetusta, mikä tarkoittaa, että esittävän taiteen alan koulutukseen on annettava asianmukaista apua;

11. kehottaa komissiota, jäsenvaltioita ja AKT-maita yleisten kehitystavoitteiden ja ensisijaisten kohteiden mukaisesti varaamaan asianmukaisen osuuden tukirahoista kulttuurialan investointeihin ja edistämään ympäristöllisesti ja sosiaalisesti kestävää matkailua;

12. korostaa, että on tärkeä analysoida, inventoida, rekisteröidä ja luetteloida kulttuuriperintö, mukaan lukien suullinen perimätieto, sekä suojella rakennuksia, kulttuurikohteita ja kulttuurimaisemaa kaupunkialueiden ja maaseudun kehityssuunnitelmien puitteissa;

13. on vakuuttunut siitä, että matkailu on eräs tärkeimmistä keinoista edistää AKT-EU-yleissopimuksen allekirjoittajamaiden kansalaisten tutustumista toinen toisiinsa, ja toivoo, että AKT:n ja EU:n kulttuuriyhteistyön pääpaino pantaisiin vastuuntuntoisen ja kulttuurisesti ja sosiaalisesti kestävän matkailun tukemiselle edistämällä erityisesti matkailuohjelmia, jotka on tarkoitettu lisäämään tietoa AKT-maiden ja EU-maiden kulttuurisesta ulottuvuudesta;

14. korostaa, että on tärkeä varmistaa, että matkailu ei tuhoa kulttuuria ja ympäristöä, ja kehottaa EU:n jäsenvaltioita, AKT-maita, komissiota ja Euroopan investointipankkia varmistamaan erityisesti tärkeimmissä matkailumaissa, että kulttuuri- ja matkailupolitiikka edistävät tasapainoista ja kestävää kehitystä; tätä varten on suoritettava arviointeja, määriteltävä toimialoja ja koordinoitava pääasiallisten toimijoiden välistä vuoropuhelua;

15. kehottaa AKT-maita alueellisen integraation ja yhteistyön alalla ottamaan selvää mahdollisuuksista osallistua verkostoihin sekä kulttuurialoitteiden ja -järjestöjen yhteisrahoitusmahdollisuuksista;

16. kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle ja UNESCO:lle.

(1) Yhteinen edustajakokous hyväksynyt 1. huhtikuuta 1999 Strasbourgissa (Ranska).